CELEX: 52017PC0424
Language: et
Date: 2017-08-11
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EL) nr 1380/2013 ühise kalanduspoliitika kohta

EUROOPA KOMISJON
            Brüssel,11.8.2017
            COM(2017) 424 final
            2017/0190(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse määrust (EL) nr 1380/2013 ühise kalanduspoliitika kohta
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Määrusega (EL) nr 1380/2013
                     1
                   kehtestati lossimiskohustus, st järkjärguline kohustus lossida kogu kalavarude saak, mis on alla püügi piirnormi või alla kalavarude kaitseks kehtestatud alammõõtu. Põhimõtteliselt on lossimiskohustuse üksikasjad määratud kindlaks piirkondlikes mitmeaastastes majandamiskavades, mis võetakse vastu kaasotsustamismenetlusega. Kuid kuna eeldati, et mitmeaastaste kavade vastuvõtmine nõuab aega, nähti ajutise lahendusena määrusega (EL) nr 1380/2013 ette komisjoni delegeeritud aktide vastuvõtmine, et kehtestada kuni kolmeks aastaks tagasiheitekavad, mis põhinevad asjaomaste liikmesriikide väljatöötatud ühistel soovitustel. Tagasiheitekavad võivad sisaldada sätteid, mis käsitlevad kalapüüki või liike, mille suhtes kehtib lossimiskohustus, või mõnel juhul kehtestatakse kava enne määrusega (EL) nr 1380/2013 kavandatud tähtaega ja nähakse muu hulgas ette vähese tähtsusega ja kõrgel ellujäämismääral põhinevad erandid, sätted saagi dokumenteerimise kohta ning vajaduse korral kalavarude kaitseks kehtestatud alammõõdu kindlaksmääramine. 
               
               
                  Esimesed komisjoni delegeeritud määrused tagasiheitekava kehtestamise kohta jõustusid 1. jaanuaril 2015 ja need aeguvad 2017. aasta lõpus. Pärast esialgse kolmeaastase perioodi aegumist anti komisjonile määrusega (EL) nr 1380/2013 õigus võtta vastu delegeeritud õigusakte, milles käsitletakse üksnes vähese tähtsusega erandeid, sest põhimõtteliselt tuleks mitmeaastaseid kavasid kasutada mere bioloogiliste ressursside säästva kasutamise eesmärgi saavutamiseks vastavalt püügipiirkondade eripäradele ning need sisaldavad vajalikke volitusi delegeeritud aktide vastuvõtmiseks, sealhulgas muid paindlikkust võimaldavaid sätteid, mida on vaja lossimiskohustuse sujuvaks rakendamiseks. 
               
               
                  Seni on vastu võetud üksnes Läänemere mitmeaastane kava,
                     2
                   samas kui komisjoni kahe ettepaneku üle seoses mitmeaastase kavaga (Põhjamere põhjalähedased liigid ja Aadria mere väikesed pelaagilised liigid) käivad praegu läbirääkimised kaasseadusandjate vahel
                     3
                  . Sellega seoses on vaja anda komisjonile õigus võtta vastu tagasiheitekavad järgmiseks kolmeaastaseks perioodiks, et lihtsustada lossimiskohustuse rakendamist.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Käesolev ettepanek on seotud reformitud ühise kalanduspoliitika alussättega, nimelt lossimiskohustusega. Sellega lihtsustatakse sujuvat rakendamist, andes komisjonile õiguse võtta delegeeritud aktiga vastu vajalikud paindlikkust võimaldavad sätted seniks, kuni kaasotsustamismenetlusega võetakse vastu piirkondlikud mitmeaastased majandamiskavad.
               
            
            
               •Kooskõla muude liidu tegevuspõhimõtetega
            
            
               
                  Ettepanek aitab sujuvalt rakendada lossimiskohustust, mille eesmärk on suurendada selektiivsust ja vähendada soovimatut püüki, ning aitab kaasa keskkonnaalasele, sotsiaalsele ja majanduslikule jätkusuutlikkusele, millele tuginevad mitmed liidu tegevuspõhimõtted.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käesoleva ettepaneku õiguslik alus on Euroopa Liidu toimimise lepingu artikli 43 lõige 2, mille järgi võivad Euroopa Parlament ja nõukogu, toimides seadusandliku tavamenetluse kohaselt, võtta vastu vajalikud sätted ühise kalanduspoliitika eesmärkide saavutamiseks.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Ei kohaldata, sest käesolev ettepanek kuulub ELi ainupädevusse.
               
            
            
               •Proportsionaalsus
            
            
               
                  Ettepanek on kavandatud üksnes selleks, et pikendada komisjoni volitust võtta vastu delegeeritud akte, millega kehtestatakse tagasiheitekavad täiendavaks kolmeks aastaks, tingituna viivitusest mitmeaastaste kavade vastuvõtmisel. Kõnealune pikendamine on vajalik ja asjakohane lossimiskohustuse sujuvaks rakendamiseks. Arvestades ranget ajakava ei tekita see küsimusi proportsionaalsuse osas.
               
            
            
               •Vahendi valik
            
            
               
                  Euroopa Parlamendi ja nõukogu vastu võetud määrust saab kooskõlas Euroopa Liidu toimimise lepingu artikli 43 lõikega 2 muuta seadusandliku tavamenetluse kaudu ainult Euroopa Parlamendi ja nõukogu vastu võetud määrusega.
               
            
         
         
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei kohaldata
               
               
                  Sellega pikendatakse lihtsalt ajutiselt komisjoni volitust võtta delegeeritud õigusaktidega vastu tagasiheitekavad, kuni võetakse vastu määruse (EL) nr 1380/2013 artikli 10 lõike 1 punkti a kohased mitmeaastased kavad, milles käsitletakse ka lossimiskohustuse rakendamist merepiirkonna tasandil ja liike. Seega ei ole vaja kogu reformitud ühist kalanduspoliitikat hinnata.
               
            
            
               •Konsulteerimine sidusrühmadega
            
            
               
                  Kuigi asja kiireloomulisuse tõttu ametlikke konsultatsioone ei peetud, sai komisjon nii riiklikelt ametiasutustelt kui ka sisurühmadelt mitmeid kirju, milles väljendati muret õiguse puudumise üle pikendada tagasiheitekavasid, mis aeguvad aasta lõpus. 
               
               
                  Lossimiskohustus on väljakujunenud tava oluline muutmine ning seepärast on selle rakendamine sektori jaoks küllaltki keeruline. Sellega seoses on vaja tagada võimalus näha ette vajalikud paindlikkust võimaldavad sätted, et lihtsustada lossimiskohustuse rakendamist.
               
               
                  Avalik konsultatsioon ja ekspertidega konsulteerimine toimus enne, kui võeti vastu komisjoni ettepanek reformitud ühise kalanduspoliitika kohta, sealhulgas lossimiskohustusega seotud sätted.
               
            
            
               •Eksperdiarvamuste kogumine ja kasutamine
            
            
               
                  Ei kohaldata 
               
               
                  Sellega pikendatakse üksnes ajutiselt komisjoni volitust võtta delegeeritud õigusaktidega vastu tagasiheitekavad, kuni võetakse vastu mitmeaastased kavad, milles käsitletakse ka lossimiskohustuse rakendamist merepiirkonna tasandil. Avalik konsultatsioon ja ekspertidega konsulteerimine toimus enne, kui võeti vastu komisjoni ettepanek reformitud ühise kalanduspoliitika kohta, sealhulgas lossimiskohustusega seotud sätted.
               
            
            
               •Mõju hindamine
            
            
               
                  Ei kohaldata 
               
               
                  Sellega pikendatakse üksnes ajutiselt komisjoni volitust võtta delegeeritud õigusaktidega vastu tagasiheitekavasid, kuni võetakse vastu mitmeaastased kavad, milles käsitletakse ka lossimiskohustuse rakendamist merepiirkonna tasandil. Kuna ettepaneku majanduslik, keskkonnaalane ja sotsiaalne mõju on ebaoluline, ei ole uut mõjuhinnangut vaja.
               
               
                  Täielik mõjuhinnang tehti enne, kui võeti vastu komisjoni ettepanek reformitud ühise kalanduspoliitika kohta, sealhulgas lossimiskohustusega seotud sätted.
               
            
            
               •Õigusnormide toimivus ja lihtsustamine
            
            
               
                  Ei kohaldata.
               
            
            
               •Põhiõigused
            
            
               
                  Ei kohaldata.
               
               
                  Sellega pikendatakse üksnes ajutiselt komisjoni volitust võtta delegeeritud õigusaktidega vastu tagasiheitekavad. Ettepanek ei mõjuta põhiõiguste kaitset. 
               
            
         
         
            
               4.MÕJU EELARVELE
            
            
               
                  Ei kohaldata.
               
               
                  Sellega pikendatakse üksnes ajutiselt komisjoni volitust võtta delegeeritud õigusaktidega vastu tagasiheitekavad. Mõju eelarvele puudub.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Määruse (EL) nr 1380/2013 artikli 46 kohaselt peab komisjon korrapäraselt talle delegeeritud volituse rakendamise kohta aru andma. Lisaks võivad Euroopa Parlament ja nõukogu igal ajal oma volituse tagasi võtta. 
               
            
            
               •Selgitavad dokumendid (direktiivide puhul)
            
            
               
                  Ei kohaldata.
               
               
                  Tegemist on määruse ettepanekuga.
               
            
            
               •Ettepaneku sätete üksikasjalik selgitus
            
            
               
                  Ettepanek sisaldab vaid ühte sisulist sätet, millega muudetakse määruse (EL) nr 1380/2013 artikli 15 lõiget 6, et pikendada komisjoni volitust võtta delegeeritud õigusaktidega vastu tagasiheitekavad täiendavad kolmeks aastaks, tingimusel et asjaomase merepiirkonna mitmeaastast kava ei ole veel vastu võetud.
               
            
            
               2017/0190 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse määrust (EL) nr 1380/2013 ühise kalanduspoliitika kohta
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 43 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust,
                  4
               
            
         
         
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)Euroopa Parlamendi ja nõukogu määruse (EL) nr 1380/2013
                  5
                artikli 15 lõikega 1 on kehtestatud kohustus lossida kogu nende liikide saak, mille suhtes kohaldatakse püügi piirnorme, ja Vahemere puhul ka nende liikide saak, mille suhtes kohaldatakse alammõõte (edaspidi „lossimiskohustus“).
            
            
               (2)Määruse (EL) nr 1380/2013 artiklis 9 osutatud mitmeaastastes kavades ja määruse (EL) nr 1967/2006
                  6
                artiklis 18 osutatud majandamiskavades tuleb kehtestada üksikasjalikud sätted, mis on ette nähtud lossimiskohustuse rakendamise lihtsustamiseks (edaspidi „tagasiheitekavad“).
            
            
               (3)Määruse (EL) nr 1380/2013 artikli 15 lõike 6 kohaselt võib komisjon mitmeaastaste kavade või majandamiskavade puudumisel võtta vastu tagasiheitekavad, mis on ajutised ega kehti kauem kui kolm aastat. 
            
            
               (4)Kogemus on näidanud, et tagasiheitekavasid käsitlevate mitmeaastaste kavade või majandamiskavade ettevalmistamine ja vastuvõtmine võtab rohkem aega, kui määruse (EL) nr 1380/2013 vastuvõtmisel kavandati. 
            
            
               (5)Seega on asjakohane kehtestada periood, mille puhul võib komisjon mitmeaastaste kavade või majandamiskavade puudumisel võtta vastu tagasiheitekavad. 
            
            
               (6)Seepärast tuleks määrust (EL) nr 1380/2013 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 1380/2013 artikli 15 lõige 6 asendatakse järgmisega:
            
            
               „6. Kui asjaomase kalapüügi suhtes ei ole vastu võetud mitmeaastast kava või määruse (EÜ) nr 1967/2006 artikli 18 kohast majandamiskava, on komisjonil õigus võtta käesoleva määruse artikli 18 kohaselt kooskõlas käesoleva määruse artikliga 46 vastu delegeeritud õigusakte, milles sätestatakse käesoleva artikli lõike 5 punktides a–e osutatud täpsustusi sisaldav tagasiheite erikava, mis on ajutine ega kehti esialgu kauem kui kolm aastat, kuid mida võib pikendada veel kolme aasta võrra. Liikmesriigid võivad teha sellise kava koostamisel käesoleva määruse artikli 18 kohaselt koostööd selleks, et komisjon võtaks sellised õigusaktid vastu või esitaks kooskõlas seadusandliku tavamenetlusega ettepaneku.“
            
            
               Artikkel 2 
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22–61).
               
               
                  
                     (2)
                  Euroopa Parlamendi ja nõukogu 6. juuli 2016. aasta määrus (EL) 2016/1139, millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava, muudetakse nõukogu määrust (EÜ) nr 2187/2005 ja tunnistatakse kehtetuks nõukogu määrus (EÜ) nr 1098/2007 (ELT L 191, 15.7.2016, lk 1).
               
               
                  
                     (3)
                  COM/2016/0493 final - 2016/0238 (COD) ja COM/2017/097 final - 2017/043 (COD).
               
               
                  
                     (4)
                  ELT C , , lk .
               
               
                  
                     (5)
                  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määrusi (EÜ) nr 1954/2003 ja (EÜ) nr 1224/2009 ning millega tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). 
               
               
                  
                     (6)
                  Nõukogu 21. detsembri 2006. aasta määrus (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94 (ELT L 409, 30.12.2006, lk 11).